
Az egyéniesített tömegtermelés - Ez lenne a jövő?

A Henry Ford által először alkalmazott futószalagoknak a megjelenését követően az egyes termelők már nem fordítottak figyelmet a fogyasztók eltérő preferenciáiból adódó különböző igényeire, az úgynevezett „standardizált tömegtermékek” elözönlötték a világot.
A folyamatos technikai és infokommunikációs fejlődés hatására azonban kialakult a tömegtermelés azon változata, amely nem hagyja figyelmen kívül az emberek egyedi ízlését.
A számítógépipar, az autóipar és a ruházati ipar a személyes tömegtermelés éllovasai, de a bútoriparban, a gyógyszeriparban is találkozhatunk egyénre szabott termékekkel. Az egyéniesítés mindezek mellett már a szolgáltatások körében is kezd elterjedni.
Ezen a téren az Amerikai Egyesült Államok és Japán áll az élen, más országokban még kevésbé alkalmazzák a termelésnek ezt a módját. Nem véletlen tehát, hogy hazánkban sokan még csak nem is találkoztak ezzel a fogalommal, nem is sejtik, hogy ezen belül mi mindenre van lehetőség.
Dolgozatomban azt vizsgáltam, hogy a termék – folyamat mátrix veszélyes zónájába eső „egyéniesített” tömegtermelés kiterjesztése elsősorban Magyarországon lehet –e a jövő tartós útja, valamint azt, hogy ha igen, akkor hazánkban mely ágazatokban várható fejlődés ezen a téren.
Kutatásom során multidiszciplináris megközelítést alkalmaztam a választott kutatási kérdés többoldalú megvilágítása céljából. Ezért dolgozatom az operations management, a marketing oldaláról, valamint műszaki és mikroökonómiai aspektusokból is tárgyalja az egyéniesített tömeggyártás kérdéskörét.
A témában folytatott kutatásom során talált szakirodalmak és internetes források felhasználásán túl megállapításaimat részben saját primer kutatásomra, az általam összeállított, majd személyesen elvégzett interjúkra, s kérdőívekre alapoztam, melyekből az a megállapítás vonható le, hogy a hazánkban élő emberek egy része már vásárolt ilyen termékeket, viszont vannak, akik nem tudnak erről a lehetőségről, vagy képtelenek megfizetni azt.
Éppen ezért úgy gondolom, hogy ha az egyéniesített termékek ára a tömegcikkekhez közelít, akkor egyre nagyobb lesz a kereslet irántuk, s egyre több vállalkozás – például az elektronikai, a ruha-, vagy a gyógyszeriparban – fogja átstrukturálni a termelési szerkezetét annak érdekében, hogy a tömeges testreszabásra helyezhesse át a hangsúlyt. Ezzel egyidejűleg viszont úgy vélem, hogy a tömegtermékek soha nem fognak eltűnni a piacról.



